Den 11. januar starter slukkingen av FM-nettet i Nordland. Men ifølge en statusrapport fra oktober, mangler syv av ti bileiere DAB-radio i bilen.

Jan Ellingsen i Pioneer merker en økt etterspørsel.

Det er kun to måneder til slukkingen starter, og tar du ikke affære nå, kan det bli problematisk å få fatt i DAB-utstyr i januar, sier Jan Ellingsen i Pioneer.

De har merket en sterk økning i etterspørsel de siste tre-fire månedene.

– Folk begynner å skjønne at slukkingen er rett rundt hjørnet. Men på grunn av lite etterspørsel tidligere, er det lite varer i markedet. Dermed klarer vi ikke å produsere nok til utstyr til å følge den økende etterspørselen vi opplever nå.

Han forklarer at store aktører som Posten og andre store selskap har begynt å komme på banen. De bestiller store mengder, noe som kan skape enda lenger ventetid for privatpersoner.

Man kan vente en viss mangel i markedet i januar. Veldig stor etterspørsel så sent, gjør at man vil få noe leveringstid på DAB-utstyr. Jan Ellingsen / Pioneer

Kan bli dyrt

På bilverkstedet Flygt Bil i Bodø, har interessen for DAB økt kraftig de siste månedene. Også de anbefaler folk å handle nå.

– Mange vil ha integrerte DAB-radioer, og da er det mye jobb fra vår side. Det nytter ikke å vente til alle kommer på nyåret, sier kundeveileder Bjørnar Lie.

Han sier det finnes mange adapterløsninger som verken tar mye tid eller koster mye penger å montere. Men for dem som har nye biler, må det en del endringer til for å sette på plass et integrert DAB-system. Det kan gi en regning i det øvre prissjiktet.

– I moderne biler der radioen er en del av bilens interiør, så kreves det en større jobb om man ønsker å få byttet ut hele radioen. En skal ha alt fra rattstyring, navigasjon og ryggekamera til å fungere etter en slik utskifting. Med deler og alt, blir det fort dyrt. Opp mot 17.000-18.000 kroner, avhengig av utstyret.

Det er dyrest å montere i de nye bilene, fordi du kanskje må montere inn en ny del av dashbordet for å få radioen til å passe. Bjørnar Lie

– Er det forskjell på nye biler og gamle biler med hensyn til pris?

– Har du en gammel bil med en enkel spiller, så får du en bra DAB-spiller til 3000 kroner. Så er det et spørsmål hvor mye ekstra utstyr du eventuelt må ha for å få andre funksjoner utover radio til å fungere.

Anbefaler integrert løsning

– Vi anbefaler de integrerte DAB-radioene, da disse er tryggere på veien, sier Nils Sødal i NAF. Foto: Erik Norrud

Nils Sødal i NAF sier at det finnes adapterløsninger, men at de anbefaler de integrerte løsningene fordi de er tryggere på veien.

Han sier det kan få konsekvenser for trafikksikkerheten om man venter for lenge med å skaffe seg radio.

– Det er jo på radioen man får med seg trafikkmeldingene, påpeker han.

Under kan du se vår live-sending om DAB som vi hadde tidligere denne uka.

Radiobransjen kjører i disse dager landet rundt for å informere om #DAB. I dag er ekspertene i Bodø, for å gi deg svar på det du lurer på om DAB. Har du spørsmål til ekspertene? Still dem i kommentarfeltet! Publisert av NRK Nordland Mandag 14. november 2016